СТАНОВИЩЕ

от проф. д-р Миглена Илиева Николчина по участието на доц. дфн Весела Кирчева Генова в конкурс за професор по професионално направление 2.1. Филология (Френска литература-Средновековие, Ренесанс, Класицизъм), обявен в ДВ бр. 24 от 16.03.2018 г.

В обявения конкурс за професор по професионално направление 2.1. Филология (Френска литература-Средновековие, Ренесанс, Класицизъм), обявен в ДВ бр. 24 от 16.03.2018 г. има един кандидат - дфн Весела Кирчева Генова, доцент по научна специалност 05.04.06 (Стара френска литература – средновековие и ренесанс) в СУ „Св. Климент Охридски“, Факултет по класически и нови филологии, катедра по Романистика. В моето изложение ще се спра предимно на преценка на представените за конкурса публикации, затова още тук ще изтъкна богатата преподавателска и преводаческа дейност на доц. Генова, както и опита й като ръководителка на различни университетски звена.

Доц. Генова участва в конкурса с монографията *Еволюция на смешното във френската класицистична комедия от XVII век* (Университетско издателство „Св. Климент Охридски“, София 2018) и с 31 други научни и научно-популярни публикации – студии, статии, рецензии и обзори. Основно място сред тези публикации естествено заема монографията, която предлага сериозни научни приноси към изследването на историята на френската литература и театър, но също и към историята на смешното в общо-европейски контекст. Тя е важна придобивка за българската романистика и компаративистика, която ще бъде еднакво ценна както за развитието на тази изследователска област, така и за преподаването по история на литературата.

Тъй като става дума за становище, ще спестя повторението на чисто техническото описание на труда на Генова и ще се спра основно на неговите качества. Амбициите на *Еволюция на смешното във френската класицистична комедия от XVII век* се простират в няколко посоки. На първо място, това е задачата да се разгледа смешното във френската класицистична комедия, без тя да бъде сведена само и единствено до едрата фигура на Молиер, която най-често в съществуващите към този момент изследвания засенчва богатата, пъстра и разнородна френска сцена от неговата епоха, както и от десетилетията непосредствено преди и след него. На второ място, това е стремежът именно да се проследи една еволюция, което в случая предполага отчитане на последователните преосмисляния на античното наследство, ролята и влиянието на средновековния театър, на моралите, на Ренесанса, но също и на уличния театър, на италианската комедия дел арте, на испанския театър и пр. Апаратът на монографията със своя широк обхват е продиктуван от тези задачи, както и от желанието на Генова да положи изследването си както в контекста на френскоезичната литературна историография, така и в контекста на имащата отношение към темата й българска научна литература.

Във връзка с българския хуманитарен контекст бих искала да посоча, че това е навярно първото истински амбициозно продължение в една конкретна област на общо философското изследване на смешното като естетическа категория в „Смешното“ на Исак Паси, което пък е неговият може би най-приносен труд. Всепризната истина е, че комедията, с или без връзка с изгубената втора книга на Аристотел, е особено труден обект на изследване, така че липсата на повече продължители не е учудваща. Самият избор на термина – смешно, а не комично – е мотивиран от Паси с оглед на неговия по-широк обхват, който в случая с монографията на Генова работи особено успешно: без да се занимава с нерешената и може би нерешима теоретическа проблематика на смешното, приложението на тази категория с нейната феноменологическа пъстрота позволява на Генова онази по-обхватна перспектива, която да улови една многолика не само литературно-театрална, но и социална сцена. Изборът на термина смешно, а не комично има обаче и своята чисто френска мотивация в изследването на Генова – специфичната история на термина „комедия“ във френския културен и литературен контекст го прави едновременно по-широк и по-тесен от категорията за смешно: както смешното не е непременно свързано с комедията като жанр, така и „комедия“ чак до Молиер, а и в редица запазени и до днес конкретни словоупотреби на френски, не е непременно смешна. Ето защо перипетиите на смешното във френската класицистична комедия се оказват драматичен сюжет с непредизвестен финал не само с оглед на различните комедийни похвати, но и с оглед на самото разбиране за комедия, което е уловено от Генова в неговите последователни метаморфози.

Връзката с българската хуманитаристика минава и през изследванията на античната литература, най-вече у Богдан Богданов, както и през наличните изследвания на Молиер. Както вече посочих обаче, задачата, която Генова си поставя е по-широка и засяга автори и творби, останали в сянката на Молиер не само у нас. Внимателното проследяване на предшествениците на Молиер в цялата им хетерогенност демонстрира, че гениите не се раждат на празно място, но показва също така забележителния синтез на всевъзможни предходни форми и тяхната трансформация в неговото творчество. Особено интересен в това отношение е акцентът върху средновековния фарс, който улавя линията на простонародния хумор, достигнала да Молиер. Друг важен акцент е приносът на Корней, който след Малерб търси място за комедията наспроти класицистичната естетика и високите жанрове. Тук Генова се спира на множество драматурзи като Клавре, Дю Рие, Бейс, Демаре, Марешал или Дискре, чиито драматични експерименти създават „причудливи смесени форми, кръстоски между трагикомедия и комедия, пасторал и комедия, фарс, пасторал и комедия…“ (с.116) Приносът на тези автори е, че през тях минават усилията за навлизането на смешното в класицистичния театър, така че Генова разглежда особеното сраствания на жанрове и форми като следствия на това усилие. През следващите десетилетия техните опити са изместени от други влияния, по-специално на италианския и испанския театър, които налагат като тенденция комедията на интригата, ситуационно комичното, но и езиково комичното, най-вече в бурлесковия комичен език, създаден и развит от Скарон.

С оглед на върховите постижения на Молиер важна линия в изследването на еволюцията на смешното е развитието на комичния персонаж. При все че никой от предходниците на Молиер не може да се мери с него в това отношение, тенденцията е налице. Генова проследява множеството от традиционни персонажи, „маски“, тръгващи от античната комедия или от комедия дел арте и техните метаморфози, както и нарастващото място, което персонажът и неговият характер започват да заемат на френска сцена. Различните потоци в търсенето на място за смешното се събират в мощен синтез едва в Молиер, който е многостранно и внимателно разгледан в изследването. Това, което е заложено от Корней като програма, намира осъществяване в Молиеровото творчество: тъкмо то „отстоява и налага почтеността и полезността на смешното като присъща и неотменима част“ (с. 140) от театъра.

Със същото внимание, което е отделено на предходниците на Молиер и на неговото собствено творчество, Генова разглежда и десетилетията след Молиер до 1715г. Тя не пропуска да отбележи присъствието на други изкуства, на музиката и визията; както и разнородната социална среда, в която театралното смешно процъфтява - от кралския двор до улицата и панаирите. От друга страна, изследването внимателно отбягва Рабле и огромната литература, натрупана около него. Така фокусът му остава стриктно сценичен и театрален. Сред качествата на изследването са значителната и прецизна фактологична работа, категоричните обобщения и ясния изказ. Наред с принципно приносния си характер, *Еволюция на смешното във френската класицистична комедия от XVII век* ще заеме една почти празна ниша в българската литература и ще бъде незаменима отправна точка при преподаването на литературата на класицизма и развитието на комедийния жанр.

Сред другите публикации на Генова бих отбелязала занимаващите се с проблематиката на превода, както и – за моя радост – вниманието й към романното творчество на Анна Колчакова, чийто сатиричен талант несъмнено заслужава да бъде по-широко оценен.

В заключение: пред нас е кандидатурата на учен и преподавател със значими научни постижения. Както нивото на *Еволюция на смешното във френската класицистична комедия от XVII век* и другите научни трудове, представени тук, така и преподавателската дейност на Генова напълно отговарят на изискванията за професура. Предлагам на уважаемото научно жури да присъди длъжността “професор” на доц. дфн Весела Кирчева Генова.

31.07.2018 проф. д-р Миглена Николчина

.